**Organizačný poriadok**

**Obecného úradu vo Veľkých Kosihách**

 **§ 1**

 1) Organizačný poriadok Obecného úradu vo Veľkých Kosihách je základnou vnútroorganizačnou právnou normou obecného úradu a je záväzný pre všetkých zamestnancov pracujúcich na obecnom úrade.

 2) Organizačný poriadok upravuje vnútornú organizáciu úradu, najmä jeho organizačné členenie, pôsobnosť a vnútornú právomoc jednotlivých útvarov, zásady riadenia, zásady organizačnej štruktúry úradu a tiež ich vzájomné vzťahy.

 **§ 2**

**Právne postavenie obecného úradu**

 1) Obecný úrad zabezpečuje organizačné a administratívne veci obecného zastupiteľstva a starostu.

 2) Obecný úrad zabezpečuje v súlade s platnou právnou úpravou:

a) písomnú agendu orgánov obce a orgánov obecného zastupiteľstva a je podateľňou a

výpravňou písomností obce

b) odborné podklady a iné písomnosti na rokovanie obecného zastupiteľstva a komisií

c) vypracúva písomné vyhotovenia všetkých rozhodnutí starostu vydaných v správnom

konaní, vykonáva všeobecne záväzné nariadenia obce, uznesenia obecného

zastupiteľstva, ako aj rozhodnutia starostu.

 3) Obecný úrad najmä:

- zabezpečuje písomnú agendu všetkých orgánov obce – t.j. obecného zastupiteľstva a starostu,

- zabezpečuje písomnú agendu všetkých orgánov obecného zastupiteľstva – t.j. komisií obecného zastupiteľstva a pod.

- je podateľňou a výpravnou písomností obce,

- zabezpečuje na požiadanie písomnú agendu hlavného kontrolóra,

- zabezpečuje odborné podklady a iné písomnosti pre rokovanie obecného zastupiteľstva

- zhromažďuje podkladový a právny materiál pre vydávanie rozhodnutí obce

- vykonáva všeobecne záväzné nariadenia obce, uznesenia obecného zastupiteľstva a rozhodnutia obce,

- zabezpečuje na požiadanie poslancov obecného zastupiteľstva potrebné podklady a odbornú

pomoc pri plnení úloh vyplývajúcich z platnej právnej úpravy.

 **§ 3**

 **Vnútorná organizácia obecného úradu**

 1) Vnútornú organizáciu obecného úradu, počet zamestnancov a ich pracovné činnosti určuje starosta obce.

 2) Obecný úrad nie je právnickou osobou (§ 1 ods. 1 zák. 369/1990 Zb.). Obecný úrad nemá právnu subjektivitu.

 **§ 4**

 **Financovanie a hospodárenie obecného úradu**

 1) Financovanie a hospodárenie obecného úradu tvorí súčasť rozpočtu obce na príslušný rok. Rozpočet obce musí obsahovať samostatnú položku obsahujúcu rozsah objemu mzdových prostriedkov ako aj rozsah finančných prostriedkov určených na nákup technických administratívnych prostriedkov.

 2) Objem mzdových prostriedkov a rozsah technických prostriedkov potrebných na činnosť úradu v tom ktorom roku určuje obecné zastupiteľstvo, spravidla najneskôr na svojom prvom zasadnutí v roku.

 3) Obecné zastupiteľstvo môže vo výnimočných a dostatočne odôvodnených prípadoch objem mzdových prostriedkov upraviť v priebehu kalendárneho roka, na návrh starostu.

Týmito výnimočnými prípadmi sú najmä:

- nová právna úprava,

- organizačné zmeny,

- systémové opatrenia.

 **§ 5**

 **Postavenie obecného zastupiteľstva**

 1) Obecné zastupiteľstvo vo vzťahu k obecnému úradu vykonáva a plní nasledovné úlohy:

- berie na vedomie oznámenie starostu obce o vydaní Organizačného poriadku obecného úradu a jeho prípadné zmeny a doplnky,

- berie na vedomie vnútornú organizáciu obecného úradu,

- rozhoduje vo veciach obecného úradu týkajúcich sa nakladania a hospodárenia so zvereným

majetkom a so zverenými finančnými prostriedkami,

- schvaľuje najdôležitejšie úkony obecného úradu týkajúce sa majetku obce a finančných zdrojov obce a kontroluje finančné hospodárenie s ním,

- schvaľuje rozpočet obce – vrátane časti týkajúcej sa obecného úradu – jeho zmien a kontroluje jeho čerpanie.

 2) Obecné zastupiteľstvo rozhoduje aj o ďalších veciach, pokiaľ je to v dôležitom obecnom záujme a je to v súlade s ust. § 11 ods. 4 prvá veta zák. c. 369/1990 Zb.

 3) Obecné zastupiteľstvo nie je oprávnené a nemôže zasahovať do výlučnej právomoci a pôsobnosti starostu obce (§ 13 ods. 4, 5 zákona c. 369/1990 Zb.).

 **§ 6**

 **Postavenie starostu**

 1) Starosta je predstaveným obce a najvyšším výkonným orgánom obce.

 2) Starosta je štatutárnym orgánom obce.

 3) Zastupuje obec navonok vo vzťahu ku všetkým fyzickým a právnickým osobám.

 4) Starosta je voleným orgánom obce a volia ho obyvatelia obce v priamych voľbách. Voľbou do funkcie starostu sa nezakladá jeho pracovný pomer.

 5) Na pracovno-právne postavenie starostu sa vzťahuje osobitný právny predpis.

 6) Starosta vo vzťahu k obecnému úradu vykonáva a plní najmä tieto úlohy:

- vykonáva správu obce v súlade so zákonmi, Štatútom obce a všeobecne záväznými

nariadeniami obce,

- rozhoduje vo všetkých veciach správy obce, ktoré nie sú zákonom stanovené, Štatútom obce

alebo týmto organizačným poriadkom vyhradené obecnému zastupiteľstvu,

- schvaľuje výdavkové položky obecného úradu (doklady, faktúry, ...) prípadne tie, ktoré si vyhradil,

- udeľuje plnú moc k zastupovaniu obce v právnych záležitostiach,

- schvaľuje podanie súdnych žalôb obcou, po predchádzajúcom prejednaní v obecnom zastupiteľstve,

 7) Starosta môže písomne poveriť zamestnanca obce rozhodovacou právomocou v oblasti verejnej správy, pokiaľ to pripúšťa zákon o obecnom zriadení, Štatút obce a tento Organizačný poriadok obecného úradu.

 **§ 7**

 **Postavenie zástupcu starostu k obecnému úradu**

 1) Starostu zastupuje zástupca starostu, ktorého písomne poveruje starosta z radov poslancov obecného zastupiteľstva spravidla na celé funkčné obdobie.

Poverením funkciou zástupcu starostu sa nezakladá jeho pracovný pomer k obci.

 2) Obec poskytuje zástupcovi starostu za výkon činnosti primeranú odmenu.

 3) Zástupca starostu zastupuje starostu v nasledovných oblastiach :

- koordinuje činnosť medzi jednotlivými komisiami obecného zastupiteľstva a obecným úradom,

- zabezpečuje materiálno-technické a priestorové podmienky pre výkon činnosti poslancov

obecného zastupiteľstva,

- koordinuje a zjednocuje činnosť komisií obecného zastupiteľstva,

- kontroluje prerokúvanie a riešenie návrhov, podnetov a pripomienok v komisiách,

- zabezpečuje kontakt medzi poslancami a starostom

- podieľa sa spolu so starostom a zamestnancami obce na spracovaní koncepcie rozvoja

jednotlivých oblastí života obce,

- zúčastňuje sa na previerkach, na kontrolách, na vybavovaní sťažností a oznámení, ktoré

uskutočňujú orgány obce,

- vedie v neprítomnosti starostu zasadnutia obecného zastupiteľstva ,

 4) Počas neprítomnosti alebo nespôsobilosti starostu na výkon funkcie rozhoduje zástupca starostu aj vo veciach, na ktoré bolo starostom vydané písomné poverenie, a to aj nad rámec uvedený v ods. 2 tohto ustanovenia, pokiaľ to nie je v rozpore s platnou právnou úpravou.

 **§ 8**

 **Postavenie hlavného kontrolóra**

 1) Hlavný kontrolór je zamestnancom obce .Kandidáti na funkciu hlavného kontrolóra sa vyberajú výberovým konaním v súlade so zák. c.313/2001 Z. z. o výkone prác vo verejnom záujme v znení neskorších predpisov. Do funkcie ho volí obecné zastupiteľstvo nadpolovičnou väčšinou všetkých poslancov a jemu je aj za výkon činnosti zodpovedný.

 2) Hlavný kontrolór vo vzťahu k obecnému úradu plní najmä nasledovné úlohy:

- vykonáva kontrolu plnenia úloh obecného úradu,

- kontroluje, ako jednotlivé pracoviská plnia úlohy vyplývajúce z platnej právnej úpravy a tohto organizačného poriadku,

- kontroluje ako obecný úrad zabezpečuje písomnú agendu jednotlivých orgánov obce,

- kontroluje ako obecný úrad vykonáva všeobecne záväzné nariadenia, uznesenia obecného

zastupiteľstva a rozhodnutia starostu,

- upozorňuje na nedostatky a porušenia platných právnych predpisov v činnosti obecného

úradu,

- na požiadanie obecného zastupiteľstva a starostu zaujíma stanoviská k zákonnosti postupu

orgánov obce,

- vykonáva kontrolu vnútorných vecí obce v súlade s § 4 ods. 3 zák. c. 369/1990 Zb.,

- kontroluje pokladničné operácie a účtovníctvo obce,

- kontroluje nakladanie s majetkom obce.

 3) Pri výkone úloh uvedených v ods. 2 tohto ustanovenia je oprávnený nahliadať do účtovných a pokladničných dokladov, ako aj iných dokumentov obce.

 4) Hlavný kontrolór vybavuje sťažnosti a podnety občanov, ktoré boli podané na zamestnancov obecného úradu.

 5) Hlavný kontrolór vedie evidenciu petícií.

 **§ 9**

 **Organizácia obecného úradu**

 1) Obecný úrad je tvorený zamestnancami obce.

 2) Prácu obecného úradu organizuje a riadi starosta obce.

 3) Pracoviská obecného úradu zabezpečujú nasledovné činnosti :

a) Úlohy vyplývajúce z ustanovenia § 16 ods. 2 zákona o obecnom zriadení :

b) Úlohy vyplývajúce zo zabezpečovania zriaďovateľskej funkcie - základná škola – školská

jedáleň, školský klub detí

c) Úlohy súvisiace so zriaďovateľskej funkcie - materská škola.

 4) Úlohy preneseného výkonu štátnej správy – napr. voľby, referendum, a i. zabezpečujú starostom poverení zamestnanci obce.

 5) Pokiaľ tento organizačný poriadok nevymedzí príslušnosť pre vykonanie niektorých činností, vybavuje vec starostom poverený zamestnanec obce.

 **§ 10**

 **Pracoviská obecného úradu**

 1) Pracoviská obecného úradu sú základnými organizačnými útvarmi, ktorých činnosť vykonávajú poverení zamestnanci obce pod vedením starostu.

 2) Obsahová náplň činnosti jednotlivých pracovísk je uvedená v tomto organizačnom poriadku.

 3) Pracoviská plnia na svojom úseku úlohy, ktoré pre ich zamestnancov vyplývajú z náplne práce, najmä:

- zabezpečujú písomnú agendu všetkých orgánov samosprávy obce,

- pripravujú a zabezpečujú odborné podklady a iné písomnosti na rokovanie obecného

zastupiteľstva,

- pripravujú a vypracúvajú písomné vyhotovenia všetkých rozhodnutí obce vydávaných v

správnom konaní,

- pripravujú návrhy všeobecne záväzných nariadení obce,

- koordinujú činnosť podnikateľských a ostatných subjektov obce, rozpočtových a

príspevkových organizácií obce,

- organizačno-technicky zabezpečujú plnenie úloh štátnej správy prenesených na obec.

 4) Pracoviská plnia aj ďalšie úlohy, ktoré im uloží starosta, pokiaľ to súvisí s obsahovou náplňou pracoviska obecného úradu.

 **§ 11**

 **Zamestnanci obecného úradu**

 1) Práva a povinnosti zamestnancov pracujúcich na obecnom úrade sú upravené v zák. c.313/2001 Z. z. o verejnej službe v znení neskorších predpisov, Zákonníku práce a v predpisoch na jeho vykonanie, ako aj v ďalších všeobecne záväzných právnych predpisoch a v Pracovnom poriadku obce Veľké Kosihy.

 2) Práva a povinnosti zamestnancov sú zakotvené tiež v pracovnej zmluve, kolektívnej zmluve, vo vnútroorganizačných normatívnych právnych predpisov obce a v pokynoch a príkazoch starostu.

 **§ 12**

 **Spisová služba a obeh písomností**

 1) Za organizáciu a riadny chod spisovej služby na obecnom úradu zodpovedajú jednotliví zamestnanci obecného úradu.

 2) Každý zamestnanec je povinný správne zaobchádzať s pridelenými písomnosťami, včas ich vybavovať a zodpovedá za ich ochranu.

 **§ 13**

 **Obeh písomností**

1. Na obehu písomností sa zúčastňujú jednotlivé pracoviská obecného úradu a

starosta, ktorí písomnosti vyhotovujú, kontrolujú a schvaľujú.

 **§ 14**

 **Pečiatky**

 1) Starosta používa okrúhlu pečiatku obce uprostred s erbom obce a názvom obce (OBEC VEĽKÉ KOSIHY) na písomnosti, ktorými sa vykonáva obecná samospráva.

 2) Pri zabezpečovaní úloh preneseného výkonu štátnej správy starosta používa úradnú okrúhlu pečiatku obce so štátnym znakom a názvom obce (OBEC VEĽKÉ KOSIHY).

 3) Obecný úrad na písomnosti, ktoré nemajú charakter rozhodnutí a nie sú nimi osvedčované dôležité skutočnosti, používa podlhovastú pečiatku s textom „Obecný úrad VEĽKÉ KOSIHY“.

 4) Pečiatky sú označené poradovým číslom a evidenciu o ich pridelení vedie poverený zamestnanec obce.

 **§ 15**

 **Ochrana majetku**

 1) Za ochranu objektov a zvereného majetku – v súlade so všeobecne záväznými právnymi predpismi – zodpovedá starosta, zamestnanci zamestnaní na obecnom úrade v rozsahu svojej pôsobnosti.

 2) Základné vzťahy, práva a povinnosti zamestnancov pri ochrane majetku obce v objektoch obecného úradu upravujú „Zásady na ochranu majetku“.

 3) Súčasťou „Zásad na ochranu majetku“ je spôsob rozdelenia a úschovy kľúčov od dvier a brán objektov v užívaní obecného úradu.

 **§ 16**

 **Záverečné ustanovenia**

 1) Starosta obce Veľké Kosihy je povinný zabezpečiť oboznámenie zamestnancov obce s týmto organizačným poriadkom najneskôr do 10 dní odo dňa nadobudnutia jeho účinnosti a u zamestnancov, ktorí nastupujú do zamestnania v deň nástupu do zamestnania.

Zamestnanci sa oboznamujú aj s prípadnými zmenami ako aj s doplnkami, o čom sa vedie

písomná evidencia. Zamestnanci obce musia potvrdiť písomne oboznámenia sa s týmto organizačným poriadkom.

 2) Organizačný poriadok Obecného úradu vo Veľkých Kosihách je k dispozícii zamestnancom obce u starostu, ktorý je povinný umožniť do neho nahliadnuť.

 3) Starosta obce je oprávnený na doplnenie náplne práce jednotlivých pracovísk, a to na základe zmien právnych predpisov súvisiacich s náplňou činnosti pracoviska alebo ak to vyplynie zo zabezpečovania mimoriadnych úloh obce.

 4) Tento Organizačný poriadok Obecného úradu vo Veľkých Kosihách vydal starosta obce v súlade s ustanovením § 13 ods. 4 písm. d/ zákona c. 369/1990 Zb. o obecnom zriadení v znení neskorších predpisov.

 5) Tento Organizačný poriadok Obecného úradu vo Veľkých Kosihách nadobúda účinnosť dňom 1.4.2011

Vo Veľkých Kosihách , dňa 1.4.2010 Ing. Lajos Csóka

 starosta obce